**TECHNICKÁ SPRÁVA**

**ku projektu stavebno – architektonického riešenia**

1. **Identifikačné údaje stavby a investora:**

Názov stavby: **SOCIÁLNE PREVÁDZKOVÁ BUDOVA MES ORAVSKÝ**

**PODZÁMOK**

Miesto stavby: k. ú. Oravský Podzámok

Parcelové číslo: 288/8

Okres : Dolný Kubín

Kraj: Žilinský

Klasifikácia stavby: 1220

Investor stavby: Lesy SR, š.p. Banská Bystrica, Námestie SNP č. 8, 985 66 Banská Bystrica

Užívateľ stavby: Lesy SR, š.p. Odštepný závod Námestovo,

ul. Miestneho priemyslu 569, 029 01 Námestovo

Hlavný projektant : Dušan Grék, autorizovaný stavebný inžinier,

Projektovanie stavieb, Halašova 2662/5, 010 01 Žilina, mobil: 0948 779 924, [dusan.grek@gmail.com](mailto:dusan.grek@gmail.com)

1. **Územie výstavby a všeobecné údaje:**

Manipulačne expedičný sklad dreva v Oravskom Podzámku slúži na spracovanie vyťaženej hrubej listnatej a ihličnatej drevnej hmoty v celých dĺžkach z gravitačných oblastí blízkych lesných správ ktoré sú súčasťou Odštepného závodu Lesov SR š.p. v Námestove na dĺžkové výrezy podľa potrieb odberateľov.

Expedičný sklad dreva je situovaný na okraji obce Oravský Podzámok, vedľa areálu bývalej DREVOINDUSTRIE.

Drevosklad je ohraničený zo severnej strany riekou Orava a z južnej strany traťou ŽSR.

Prístup do manipulačne – expedičného skladu dreva je zabezpečený odbočkou zo štátnej cesty Oravský Podzámok – Pribiš na ktorú je napojená miestna spevnená účelová komunikácia končiacej v drevosklade.

Drevosklad bol vybudovaný cca pred 40 rokmi na pozemku vedenom v EN pod parcelným číslom 288/1 ako zastavaná plocha, vo vlastníctve Lesov SR š.p.

V súčasnosti sa na drevosklade nachádza zrekonštruovaná manipulačná linka ML 40, ktorá slúži na vymanipulovanie hrubej guľatiny a ML 20 na manipuláciu s tenkou guľatinou, ďalej UNIMO bunky pre zamestnancov (hygienické, šatňové a kancelárske), splašková kanalizácia so žumpou, trafostanica, elektrické NN podzemné rozvody, protipožiarny vodovod DN 100 mm, dažďová kanalizácia DN 200 mm, 300 mm, 800 mm a objazdné komunikácie spolu s manipulačnými plochami, ktoré sú spevnené pôvodným asfaltovým makadamom.

Drevosklad je oplotený len čiastočne zo vstupnej strany (od areálu bývalej DREVOINDUSTRIE).

Táto projektová dokumentácia rieši vybudovanie novej sociálne prevádzkovej budovy (na mieste existujúcej drevostavby SPB), ktorá bude slúžiť pre potreby zamestnancov pracujúcich na manipulačne expedičnom sklade dreva LESOV SR š.p. – OZ Námestovo v Oravskom Podzámku. Na drevosklade pracuje celkom 9 zamestnancov z čoho sú 2 THP, 7 pracovníci v „R“ kategórii a 1 pracovník SBS.

Nová sociálne prevádzková budova bude situovaná v zadnej časti MES, na mieste súčasnej drevostavby SPB, ktorá bude pred zahájením výstavby zdemontovaná.

1. **Konštrukčné a architektonické riešenie:**

Nová sociálne prevádzková budova je navrhnutá podľa požiadavky investora z modulových buniek (napr. TOUAX) 8 buniek (4+4 oproti sebe) ako prízemná a bude obsahovať kanceláriu pre THP, miestnosť pre strážnu službu (alt. príručný sklad), kotolničku na spaľovanie dreva, dennú miestnosť, šatňu pre robotníkov, hygienickú bunku a bunku pre upratovačku s WC pre ženy. Tieto priestory budú prístupné z dvoch vstupov. Jeden vstup bude slúžiť pre THP a druhý pre skladových robotníkov.

Zo severovýchodnej strany - v zadnej časti objektu je navrhnutá spevnená podlaha o šírke 2,10 m na celú dĺžku objektu.

Vonkajší rozmer objektu bez časti prístrešku je 9,80 m x 12,14 m.

Celková úžitková plocha navrhnutej SPB je: 128,88 m²

Zastavaná plocha objektom SPB bude: 138,57 m²

1. **Východiskové podklady**

Projektant mal k dispozícií. k vypracovaniu projektu snímku z pozemkovej mapy s výpisom z KN spolu s projektovými dokumentáciami jednotlivých inžinierskych objektov (protipožiarny vodovod, dažďová kanalizácia, základy ML 40 a ML 20). Projektant dňa 23.10.2013 podrobne zameral stavenisko drevoskladu a vyniesol polohopis s výškopisom.

1. **Orientácia a osvetlenie:**

Sociálne prevádzková budova bude osadená v zadnej časti drevoskladu, na mieste existujúcej drevostavby.

Hlavný vstup do objektu je orientovaný na severnú stranu.  Okná z kancelárie pre THP ako aj strážnej služby sú orientované na západnú stranu v smere na drevosklad. Kotolnička a šatňa spolu s dennou miestnosťou a WC sú orientované na východnú stranu.

1. **Popis stavebno – technického riešenia sociálne prevádzkovej budovy:**
   1. **Základové konštrukcie – spodná stavba:**

Vrchná stavba – zostava buniek (napr. TOUAX) bude osadená na základových pásoch z prostého betónu C12/15. Pred výkopovými prácami je potrebné odstrániť zo staveniska existujúcu drevostavbu spolu so základmi a odpojiť ju od existujúceho vzdušného telefónneho vedenia. Potrebné je presné vytýčenie všetkých podzemných vedení a inžinierskych sietí, ktoré sa na stavenisku môžu nachádzať a to: NN elektrické káblové rozvody, protipožiarny vodovod, splaškovú kanalizáciu, vodovodnú prípojku, zabezpečovacie zariadenia ŽSR a pod. V situácii sú tieto podzemné rozvody zakreslené len orientačne. Z tohto dôvodu sú všetky výkopové práce uvažované kopať ručne. Smerové a výškové vytýčenie spodnej stavby je zrejmé z výkresovej dokumentácie. Pri zadnom vstupe musí byť zachovaná rozpojovacia elektrická skriňa RIS. Pevný výškový bod tvorí liatinový geiger dažďového zvodu na objekte dielní = 509,57 m.n.m.

Po zhotovení výkopových prác je potrebné pod základovými pásmi uložiť najskôr zemniacu pásku.

Vrch spodnej stavby (navrhnutých základových pásov) je navrhnutý cca 300 mm nad rastlým terénom. Terén medzi vybetónovanými základovými pásmi bude dosypaný po ich vrch až po zhotovení ležatých rozvodov pitnej vody, splaškovej kanalizácie a EI zhutnenou štrkodrvou.

Vstupné vyrovnávajúce schodiskové stupne budú vystužené sieťovinou Ø 6,0 mm – oká 100x100 mm a z vrchnej časti opatrené páleným cementovým poterom. Pred vstupmi treba do oboch podést osadiť oceľové rošty na čistenie obuvi.

Sokel z vonkajšej strany bude omietnutý cementovou omietkou.

Podlaha  v zadnej časti objektu bude spevnená betónovou mazaninou vystuženou sieťovinou Ø 8 mm – oká 100x100 mm na ktorej bude ako nášľapná vrstva cementový poter hr. 25 mm.

Vstupy a okapové chodníky okolo stavby budú spevnené betónovou zámkovou dlažbou.

* 1. **Komín :**

Komín na odvod spalín z kotolničky na spaľovanie kusového dreva je navrhnutý trojvrstvový nerezový komínového systému ICS 50 – SCHIEDEL, svetlosti 200 mm a celkovej výšky od základu 5 310 mm. Komínový systém je vyrábaný z vysokokvalitnej nerezovej ocele s prídavkom zušľachťujúcich prímesí, zvarovaný laserom v ochrannej atmosfére.

Trojvrstvový systém pozostáva :

* z vnútornej vložky z vysokoakostnej ocele 1.4404 hrúbky 0,5 mm,
* izolačnej vrstvy z SUPERWOOL hrúbky 50 mm,
* z vonkajšieho opláštenia z vysokolešteného nerezového plechu 17240 hrúbky 0,6 mm.

Komín bude treba ukotviť oceľovými tiahlami o konštrukciu kontajnerov.

* 1. **. Vrchná časť stavby :**

Vrchnú časť stavby tvorí zostava 8 ks kontajnerov, ktorá vytvára samotnú stavbu prízemného objektu sociálne prevádzkovej budovy. Na prízemí je navrhnutá z dvoch buniek kancelária pre THP, príručný sklad, denná miestnosť. Tieto miestnosti majú samostatný vstup z prednej strany s chodbou a musia mať nosnosť podlahy 250 kg.m-2.

V tejto časti je situovaná aj kotolnička na spaľovanie dreva so vstupom aj z vonkajšej strany. Nosnosť podlahy kotolničky musí byť 500 kg.m-2.

V zadnej časti je samostatný vstup s chodbou pre manipulačných robotníkov, so šatňou, WC, umyváreň s predsienkou a miestnosť pre upratovačku s WC pre ženy.

Konštrukcia vonkajšej steny kontajnera je nasledovná :

* povrchovo upravovaný plech FeZn hr. 0,60 mm
* profil KNAUF hr. 75,00 mm
* profil KNAUF hr. 50,00 mm
* minerálna vlna podľa požiadaviek STN 73 0540-2
* parozábrana hr. 0,16 mm
* drevotrieska laminovaná hr. 10,00 mm

Konštrukcia podlahy kontajnera je nasledovná :

* PVC hr. 1,50 mm
* cementotriesková doska hr. 20,00 mm
* parozábrana – fólia hr. 0,16 mm
* minerálna vlna podľa požiadaviek STN 73 0540-2
* podlahový nosník hr. 105,00 mm
* plech FeZn hr. 0,60 mm
  1. **Strešná konštrukcia:**

Strešná konštrukcia kontajnerov musí byť dimenzovaná pre IV. snehovú oblasť.

Konštrukcia strechy kontajnera je nasledovná :

* povrchovo upravovaný plech FeZn hr. 0,60 mm
* strešný nosník pre IV. snehovú oblasť
* minerálna vlna podľa požiadaviek STN 73 0540-2
* profil KNAUF CD 60/27
* parozábrana – fólia hr. 0,16 mm
* drevotrieska laminovaná hr. 10,00 mm

1. **Technické vybavenie :**
   1. **Vykurovanie :**

Sociálne prevádzková budova bude vykurovaná z vlastnej kotolničky na spaľovanie dreva sústavou nízkotlakového ústredného kúrenia. Ako zdroj tepla bude v kotolničke slúžiť teplovodný stacionárny kotol na spaľovanie kusového dreva.

Nosnosť podlahy v kotolničke musí byť 500 kg.m-2.

* 1. **Elektrická energia :**

Elektrickou energiou bude budova zásobovaná z existujúcej skrine RIS, ktorá je osadená v tesnej blízkosti pri prednom vchode zemným káblom ukončeným v rozvádzači vnútornej elektroinštalácie.

* 1. **Zásobovanie vodou :**

Pitnou vodou bude SPB zásobovaná vlastnou vodovodnou prípojkou z existujúcej vodomernej šachty novovybudovaného požiarneho vodovodu.

Teplá úžitková voda bude pripravovaná v elektrickom zásobníkovom ohrievači vody o objeme 150 l, osadenom v umyvárni a v troch 5 l rýchlo ohrievačoch osadených na výtokových armatúrach.

* 1. **Odkanalizovanie :**

Splaškové odpadové vody budú zaústené vlastnou kanalizačnou prípojkou do navrhovanej malej ČOV, ktorá bude osadená vedľa SPB. Prečistené odpadové vody budú zaústené do existujúcej dažďovej kanalizácie, ktorá je vedená v tesnej blízkosti budovy.

Dažďové vody zo strechy budú odvedené spádovkami do existujúcej dažďovej kanalizácie.

**8. Záver :**

Pri realizácii navrhnutých stavebných prác je potrebné dodržiavať platné legislatívne predpisy v oblasti bezpečnosti a ochrany zdravia, ako aj požiarnej ochrany. Práce a pracoviská musia byť zaistené pred prípadným vznikom úrazu, porúch a havárii technických zariadení. Stavenisko treba oplotiť a ostatné súvisiace objekty i prekážky treba označiť v zmysle uvedených predpisov výstražnými tabuľkami, značkami a svetelnou signalizáciou v zmysle STN 34 3510.

Vykonávaním stavebných prác môžu byť poverení len pracovníci s platným oprávnením pre činnosti vyžadujúce oprávnenie, u ostatných musia byť poverení organizáciou.

Neoddeliteľnou súčasťou BOZ a hygieny pracovného prostredia je zásada dodržania čistoty a poriadku na pracovisku. Pred začatím stavebných prác musia byť pracovníci preukázateľne poučení o podmienkach bezpečnosti práce, požiarnej ochrany, zaškolení na vykonávanie prác a musia byť vybavení potrebnými OOPP.

Výkopy musia byť opatrené bezpečným pažením. V prípade, že trasa výkopových prác je vedená v blízkosti, resp. križuje elektrické vedenia (vzdušné aj pozemné) je potrebné urobiť bezpečnostné opatrenia v súlade s príslušnými predpismi, alebo elektrický prúd vypínať.

**Súvisiace právne a iné predpisy:**

**- Zákon NR SR č. 124/2006** **Z.z.** o bezpečnosti a ochrane zdravia pri práci a o zmene v doplnení niektorých zákonov,

**- Vyhláška SÚBP a SBÚ č. 374/1990 Zb**. o bezpečnosti práce a technických zariadení pri stavebných prácach (nahrádza bezpečnostné predpisy B1 až B6),

**- Vyhláška 59/1982** v znení neskorších predpisov,

**- Vyhláška 508/2009 Z.z.**

**Nariadenia vlády SR:**

**- Nariadenie vlády SR č. 387/2006 Z.z.**

**- Nariadenie vlády SR č. 392/2006 Z.z.** o minimálnych bezpečnostných a zdravotných požiadavkách pri používaní pracovných prostriedkov,

**- Nariadenie vlády SR č. 391/2006** **Z.z.** o minimálnych bezpečnostných a zdravotných požiadavkách na pracovisko,

**- Nariadenie vlády SR č. 281/2006 Z.z.** o minimálnych bezpečnostných a zdravotných požiadavkách pri ručnej manipulácii s bremenami,

**- Nariadenie vlády SR č. 276/2006 Z.z.** o minimálnych bezpečnostných požiadavkách pri práci so zobrazovacími jednotkami,

**- Nariadenie vlády SR č. 396/2006 Z.z.** o minimálnych bezpečnostných požiadavkách na stavenisko,

**- Nariadenie vlády SR č. 395/2006 Z.z**. o minimálnych požiadavkách na poskytovanie a používanie ostatných ochranných pracovných prostriedkov

**- Nariadenie vlády SR č. 436/2008 Z.z. (Smernica EP a Rady 2006/42/ES)**

Pred začatím výkopových prác treba presne vytýčiť všetky podzemné vedenia a inžinierske siete, ktoré sa na stavenisku nachádzajú alebo sa môžu nachádzať /rozvody elektrickej energie, vodovod, kanalizácia, oznamovacie a zabezpečovacie vedenia a iné/.

V Žiline, november 2013 Vypracoval : Ing. Dušan Grék